Book of Wei 12

魏書十二　　崔毛徐何邢鮑司馬傳第十二 Wei Book 12: Biographies of Cui, Mao, Xu, He, Xing, and Sima

崔琰 Cui Yan
崔琰字季珪，清河東武城人也. 少樸訥，好擊劍，尚武事. 年二十三，鄉移為正，始感激，讀論語、韓詩. 至年二十九，乃結公孫方等就鄭玄受學. 學未期，徐州黃巾賊攻破北海，玄及閘人到不其山避難. 時谷糴縣乏，玄罷謝諸生. 琰既受遣，而寇盜充斥，西道不通. 於是周旋青、徐、兗、豫之郊，東下壽春，南望江、湖. 自去家四年乃歸，以琴書自娛.

大將軍袁紹聞而辟之. 時士卒橫暴，掘發丘隴，琰諫曰：「昔孫卿有言：'士不素教，甲兵不利，雖湯武不能以戰勝. '今道路暴骨，民未見德，宜敕郡縣掩骼埋胔，示憯怛之愛，追文王之仁. 」紹以為騎都尉. 後紹治兵黎陽，次於延津，琰複諫曰：「天子在許，民望助順，不如守境述職，以甯區宇. 」紹不聽，遂敗於官渡. 及紹卒，二子交爭，爭欲得琰. 琰稱疾固辭，由是獲罪，幽于囹圄，賴陰夔、陳琳營救得免.

太祖破袁氏，領冀州牧，辟琰為別駕從事，謂琰曰：「昨案戶籍，可得三十萬眾，故為大州也. 」琰對曰：「今天下分崩，九州幅裂，二袁兄弟親尋干戈，冀方蒸庶暴骨原野. 未聞王師仁聲先路，存問風俗，救其塗炭，而校計甲兵，唯此為先，斯豈鄙州士女所望於明公哉！」太祖改容謝之. 于時賓客皆伏失色.

太祖征並州，留琰傅文帝於鄴. 世子仍出田獵，變易服乘，志在驅逐. 琰書諫曰：「蓋聞盤于游田，書之所戒，魯隱觀魚，春秋譏之，此周、孔之格言，二經之明義. 殷鑒夏後，詩稱不遠，子卯不樂，禮以為忌，此又近者之得失，不可不深察也. 袁族富強，公子寬放，盤遊滋侈，義聲不聞，哲人君子，俄有色斯之志，熊羆壯士，墮於吞噬之用，固所以擁徒百萬，跨有河朔，無所容足也. 今邦國殄瘁，惠康未洽，士女企踵，所思者德. 況公親禦戎馬，上下勞慘，世子宜遵大路，慎以行正，思經國之高略，內鑒近戒，外揚遠節，深惟儲副，以身為寶. 而猥襲虞旅之賤服，忽馳騖而陵險，志雉兔之小娛，忘社稷之為重，斯誠有識所以惻心也. 唯世子燔翳捐褶，以塞眾望，不令老臣獲罪於天. 」世子報曰：「昨奉嘉命，惠示雅數，欲使燔翳捐褶，翳已壞矣，褶亦去焉. 後有此比，蒙複誨諸. 」

太祖為丞相，琰複為東西曹掾屬徵事. 初授東曹時，教曰：「君有伯夷之風，史魚之直，貪夫慕名而清，壯士尚稱而厲，斯可以率時者已. 故授東曹，往踐厥職. 」魏國初建，拜尚書. 時未立太子，臨菑侯植有才而愛. 太祖狐疑，以函令密訪於外. 唯琰露板答曰：「蓋聞春秋之義，立子以長，加五官將仁孝聰明，宜承正統. 琰以死守之. 」植，琰之兄女婿也. 太祖貴其公亮，喟然歎息，世語曰：植妻衣繡，太祖登臺見之，以違制命，還家賜死. 遷中尉.

琰聲姿高暢，眉目疏朗，須長四尺，甚有威重，朝士瞻望，而太祖亦敬憚焉. 先賢行狀曰：琰清忠高亮，雅識經遠，推方直道，正色於朝. 魏氏初載，委授銓衡，總齊清議，十有餘年. 文武群才，多所明拔. 朝廷歸高，天下稱平. 琰嘗薦钜鹿楊訓，雖才好不足，而清貞守道，太祖即禮辟之. 後太祖為魏王，訓發表稱讚功伐，襃述盛德. 時人或笑訓希世浮偽，謂琰為失所舉. 琰從訓取表草視之，與訓書曰：「省表，事佳耳！時乎時乎，會當有變時. 」琰本意譏論者好譴呵而不尋情理也. 有白琰此書傲世怨謗者，太祖怒曰：「諺言'生女耳'，'耳'非佳語. '會當有變時'，意指不遜. 」於是罰琰為徒隸，使人視之，辭色不撓. 太祖令曰：「琰雖見刑，而通賓客，門若市人，對賓客虯須直視，若有所瞋. 」遂賜琰死. 魏略曰：人得琰書，以裹幘籠，行都道中. 時有與琰宿不平者，遙見琰名著幘籠，從而視之，遂白之. 太祖以為琰腹誹心謗，乃收付獄，髡刑輸徒. 前所白琰者又複白之雲：「琰為徒，虯須直視，心似不平. 」時太祖亦以為然，遂欲殺之. 乃使清公大吏往經營琰，敕吏曰：「三日期消息. 」琰不悟，後數日，吏故白琰平安. 公忿然曰：「崔琰必欲使孤行刀鋸乎！」吏以是教告琰，琰謝吏曰：「我殊不宜，不知公意至此也！」遂自殺.

始琰與司馬朗善，晉宣王方壯，琰謂朗曰：「子之弟，聰哲明允，剛斷英跱，殆非子之所及也. 」臣松之案：「跱」或作「特」，竊謂「英特」為是也. 朗以為不然，而琰每秉此論. 琰從弟林，少無名望，雖姻族猶多輕之，而琰常曰：「此所謂大器晚成者也，終必遠至. 」涿郡孫禮、盧毓始入軍府，琰又名之曰：「孫疏亮亢烈，剛簡能斷，盧清警明理，百鍊不消，皆公才也. 」後林、禮、毓鹹至鼎輔. 及琰友人公孫方、宋階早卒，琰撫其遺孤，恩若己子. 其鑒識篤義，類皆如此. 魏略曰：明帝時，崔林嘗與司空陳群共論冀州人士，稱琰為首. 群以「智不存身」貶之. 林曰：「大丈夫為有邂逅耳，即如卿諸人，良足貴乎！」

初，太祖性忌，有所不堪者，魯國孔融、融字文舉. 續漢書曰：融，孔子二十世孫也. 高祖父尚，钜鹿太守. 父宙，太山都尉. 融幼有異才. 時河南尹李膺有重名，敕門下簡通賓客，非當世英賢及通家子孫弗見也. 融年十餘歲，欲觀其為人，遂造膺門，語門者曰：「我，李君通家子孫也. 」膺見融，問曰：「高明父祖，嘗與僕周旋乎？」融曰：「然. 先君孔子與君先人李老君，同德比義而相師友，則融與君累世通家也. 」眾坐奇之，僉曰：「異童子也. 」太中大夫陳煒後至，同坐以告煒，煒曰：「人小時了了者，大亦未必奇也. 」融答曰：「即如所言，君之幼時，豈實慧乎！」膺大笑，顧謂曰：「高明長大，必為偉器. 」山陽張儉，以中正為中常侍侯覽所忿疾，覽為刊章下州郡捕儉. 儉與融兄褒有舊，亡投褒. 遇褒出，時融年十六，儉以其少不告也. 融知儉長者，有窘迫色，謂曰：「吾獨不能為君主邪！」因留舍藏之. 後事泄，國相以下密就掩捕，儉得脫走，登時收融及褒送獄. 融曰：「保納藏舍者融也，融當坐之. 」褒曰：「彼來求我，罪我之由，非弟之過，我當坐之. 」兄弟爭死，郡縣疑不能決，乃上讞，詔書令■坐焉. 融由是名震遠近，與平原陶丘洪、陳留邊讓，並以俊秀，為後進冠蓋. 融持論經理不及讓等，而逸才宏博過之. 司徒大將軍辟舉高第，累遷北軍中候、虎賁中郎將、北海相，時年三十八. 承黃巾殘破之後，修復城邑，崇學校，設庠序，舉賢才，顯儒士. 以彭璆為方正，邴原為有道，王脩為孝廉. 告高密縣為鄭玄特立一鄉，名為鄭公鄉. 又國人無後，及四方遊士有死亡者，皆為棺木而殯葬之. 郡人甄子然孝行知名，早卒，融恨不及之，乃令配食縣社. 其禮賢如此. 在郡六年，劉備表融領青州刺史. 建安元年，徵還為將作大匠，遷少府. 每朝會訪對，輒為議主，諸卿大夫寄名而已. 司馬彪九州春秋曰：融在北海，自以智慧優贍，溢才命世，當時豪俊皆不能及. 亦自許大志，且欲舉軍曜甲，與群賢要功，自於海岱結殖根本，不肯碌碌如平居郡守，事方伯、赴期會而已. 然其所任用，好奇取異，皆輕剽之才. 至於稽古之士，謬為恭敬，禮之雖備，不與論國事也. 高密鄭玄，稱之鄭公，執子孫禮. 及高談教令，盈溢官曹，辭氣溫雅，可玩而誦. 論事考實，難可悉行. 但能張磔網羅，其自理甚疏. 租賦少稽，一朝殺五部督郵. 奸民汙吏，猾亂朝市，亦不能治. 幽州精兵亂，至徐州，卒到城下，舉國皆恐. 融直出說之，令無異志. 遂與別校謀夜覆幽州，幽州軍敗，悉有其眾. 無幾時，還複叛亡. 黃巾將至，融大飲醇酒， 躬自上馬，禦之淶水之上. 寇令上部與融相拒，兩翼徑涉水，直到所治城. 城潰，融不得入，轉至南縣，左右稍叛. 連年傾覆，事無所濟，遂不能保鄣四境，棄郡而去. 後徙徐州，以北海相自還領青州刺史，治郡北陲. 欲附山東，外接遼東，得戎馬之利，建樹根本，孤立一隅，不與共也. 于時曹、袁、公孫共相首尾，戰士不滿數百，谷不至萬斛. 王子法、劉孔慈凶辯小才，信為腹心. 左丞祖、劉義遜清雋之士，備在坐席而已，言此民望，不可失也. 丞祖勸融自讬強國，融不聽而殺之. 義遜棄去. 遂為袁譚所攻，自春至夏，城小寇眾，流矢雨集. 然融憑幾安坐，讀書論議自若. 城壞眾亡，身奔山東，室家為譚所虜. 張璠漢紀曰：融在郡八年，僅以身免. 帝初都許，融以為宜略依舊制，定王畿，正司隸所部為千里之封，乃引公卿上書言其義. 是時天下草創，曹、袁之權未分，融所建明，不識時務. 又天性氣爽，頗推平生之意，狎侮太祖. 太祖制酒禁，而融書啁之曰：「天有酒旗之星，地列酒泉之郡，人有旨酒之德，故堯不飲千鍾，無以成其聖. 且桀紂以色亡國，今令不禁婚姻也. 」太祖外雖寬容，而內不能平. 御史大夫郗慮知旨，以法免融官. 歲餘，拜太中大夫. 雖居家失勢，而賓客日滿其門，愛才樂酒，常歎曰：「坐上客常滿，樽中酒不空，吾無憂矣. 」虎賁士有貌似蔡邕者，融每酒酣，輒引與同坐，曰：「雖無老成人，尚有典刑. 」其好士如此. 續漢書曰：太尉楊彪與袁術婚姻，術僭號，太祖與彪有隙，因是執彪，將殺焉. 融聞之，不及朝服，往見太祖曰：「楊公累世清德，四葉重光，周書'父子兄弟，罪不相及'，況以袁氏之罪乎？易稱'積善餘慶'，但欺人耳. 」太祖曰：「國家之意也. 」融曰：「假使成王欲殺召公，則周公可得言不知邪？今天下纓緌搢紳之士所以瞻仰明公者，以明公聰明仁智，輔相漢朝，舉直措枉，致之雍熙耳. 今橫殺無辜，則海內觀聽，誰不解體？孔融魯國男子，明日便當褰衣而去，不復朝矣. 」太祖意解，遂理出彪. 魏氏春秋曰：袁紹之敗也，融與太祖書曰：「武王伐紂，以妲己賜周公. 」太祖以融學博，謂書傳所紀. 後見，問之，對曰：「以今度之，想其當然耳！」十三年，融對孫權使，有訕謗之言，坐棄市. 二子年八歲，時方弈棋，融被收，端坐不起. 左右曰：「而父見執，不起何也？」二子曰：「安有巢毀而卵不破者乎！」遂俱見殺. 融有高名清才，世多哀之. 太祖懼遠近之議也，乃令曰：「太中大夫孔融既伏其罪矣，然世人多采其虛名，少於核實，見融浮豔，好作變異，眩其誑詐，不復察其 亂俗也. 此州人說平原禰衡受傳融論，以為父母與人無親，譬若鮓器，寄盛其中，又言若遭饑饉，而父不肖，甯贍活餘人. 融違天反道，敗倫亂理，雖肆市朝，猶恨其晚. 更以此事列上，宣示諸軍將校掾屬，皆使聞見. 」世語曰：融二子，皆齠齔. 融見收，顧謂二子曰：「何以不辭？」二子俱曰：「父尚如此，複何所辭！」以為必俱死也. 臣松之以為世語雲融二子不辭，知必俱死，猶差可安. 如孫盛之言，誠所未譬. 八歲小兒，能玄了禍福，聰明特達，卓然既遠，則其憂樂之情，宜其有過成人，安有見父收執而曾無變容，弈釭不起，若在暇豫者乎？昔申生就命，言不忘父，不以己身將死而廢念父之情也. 父安猶尚若茲，而況於顛沛哉？盛以此為美談，無乃賊夫人之子與！蓋由好奇情多，而不知言之傷理. 南陽許攸、魏略曰：攸字子遠，少與袁紹及太祖善. 初平中隨紹在冀州，嘗在坐席言議. 官渡之役，諫紹勿與太祖相攻，語在紹傳. 紹自以強盛，必欲極其兵勢. 攸知不可為謀，乃亡詣太祖. 紹破走，及後得冀州，攸有功焉. 攸自恃勳勞，時與太祖相戲，每在席，不自限齊，至呼太祖小字，曰：「某甲，卿不得我，不得冀州也. 」太祖笑曰：「汝言是也. 」然內嫌之. 其後從行出鄴東門，顧謂左右曰：「此家非得我，則不得出入此門也. 」人有白者，遂見收之. 婁圭，皆以恃舊不虔見誅. 魏略曰：婁圭字子伯，少與太祖有舊. 初平中在荊州北界合眾，後詣太祖. 太祖以為大將，不使典兵，常在坐席言議. 及河北平定，隨在冀州. 其後太祖從諸子出遊，子伯時亦隨從. 子伯顧謂左右曰：「此家父子，如今日為樂也. 」人有白者，太祖以為有腹誹意，遂收治之. 吳書曰：子伯少有猛志，嘗歎息曰：「男兒居世，會當得數萬兵千匹騎著後耳！」儕輩笑之. 後坐藏亡命，被系當死，得逾獄出，捕者追之急，子伯乃變衣服如助捕者，吏不能覺，遂以得免. 會天下義兵起，子伯亦合眾與劉表相依. 後歸曹公，遂為所用，軍國大計常與焉. 劉表亡，曹公向荊州. 表子琮降，以節迎曹公，諸將皆疑詐，曹公以問子伯. 子伯曰：「天下擾攘，各貪王命以自重，今以節來，是必至誠. 」曹公曰：「大善. 」遂進兵. 寵秩子伯，家累千金，曰：「婁子伯富樂於孤，但勢不如孤耳！」從破馬超等，子伯功為多. 曹公常歎曰：「子伯之計，孤不及也. 」後與南郡習授同載，見曹公出，授曰：「父子如此，何其快耶！」子伯曰：「居世間，當自為之，而但觀他人乎！」授乃白之，遂見誅. 魚豢曰：古人有言曰：「得鳥者，羅之一目也，然張一目之羅，終不得鳥矣 . 鳥能遠飛，遠飛者，六翮之力也，然無眾毛之助，則飛不遠矣. 」以此推之，大魏之作，雖有功臣，亦未必非茲輩胥附之由也. 而琰最為世所痛惜，至今冤之. 世語曰：琰兄孫諒，字士文，以簡素稱，仕晉為尚書大鴻臚. 荀綽冀州記雲諒即琰之孫也.

毛玠 Mao Jie
毛玠字孝先，陳留平丘人也. 少為縣吏，以清公稱. 將避亂荊州，未至，聞劉表政令不明，遂往魯陽. 太祖臨兗州，辟為治中從事. 玠語太祖曰：「今天下分崩，國主遷移，生民廢業，饑饉流亡，公家無經歲之儲，百姓無安固之志，難以持久. 今袁紹、劉表，雖士民眾強，皆無經遠之慮，未有樹基建本者也. 夫兵義者勝，守位以財，宜奉天子以令不臣，脩耕植，畜軍資，如此則霸王之業可成也. 」太祖敬納其言，轉幕府功曹.

太祖為司空丞相，玠嘗為東曹掾，與崔琰並典選舉. 其所舉用，皆清正之士，雖於時有盛名而行不由本者，終莫得進. 務以儉率人，由是天下之士莫不以廉節自勵，雖貴寵之臣，輿服不敢過度. 太祖歎曰：「用人如此，使天下人自治，吾複何為哉！」文帝為五官將，親自詣玠，屬所親眷. 玠答曰：「老臣以能守職，幸得免戾，今所說人非遷次，是以不敢奉命. 」大軍還鄴，議所並省. 玠請謁不行，時人憚之，鹹欲省東曹. 乃共白曰：「舊西曹為上，東曹為次，宜省東曹. 」太祖知其情，令曰：「日出於東，月盛於東，凡人言方，亦複先東，何以省東曹？」遂省西曹. 初，太祖平柳城，班所獲器物，特以素屏風素馮幾賜玠，曰：「君有古人之風，故賜君古人之服. 」玠居顯位，常布衣蔬食，撫育孤兄子甚篤，賞賜以振施貧族，家無所餘. 遷右軍師. 魏國初建，為尚書僕射，複典選舉. 先賢行狀曰：玠雅亮公正，在官清恪. 其典選舉，拔貞實，斥華偽，進遜行，抑阿黨. 諸宰官治民功績不著而私財豐足者，皆免黜停廢，久不選用. 于時四海翕然，莫不勵行. 至乃長吏還者，垢面羸衣，常乘柴車. 軍吏入府，朝服徒行. 人擬壺飧之絜，家象濯纓之操，貴者無穢欲之累，賤者絕奸貨之求，吏絜於上，俗移乎下，民到於今稱之. 時太子未定，而臨菑侯植有寵，玠密諫曰：「近者袁紹以嫡庶不分，覆宗滅國. 廢立大事，非所宜聞. 」後群僚會，玠起更衣，太祖目指曰：「此古所謂國之司直，我之周昌也. 」

崔琰既死，玠內不悅. 後有白玠者：「出見黥面反者，其妻子沒為官奴婢，玠言曰'使天不雨者蓋此也'. 」太祖大怒，收玠付獄. 大理鍾繇詰玠曰：「自古聖帝明王，罪及妻子. 書雲：'左不共左，右不共右，予則孥戮女. '司寇之職，男子入於罪隸，女子入於舂. 漢律，罪人妻子沒為奴婢，黥面. 漢法所行黥墨之刑，存於古典. 今真奴婢祖先有罪，雖曆百世，猶有黥面供官，一以寬良民之命，二以宥並罪之辜. 此何以負於神明之意，而當致旱？案典謀，急恆寒若，舒恆燠若，寬則亢陽，所以為旱. 玠之吐言，以為寬邪，以為急也？急當陰霖，何以反旱？成湯聖世，野無生草，周宣令主，旱魃為虐. 亢旱以來，積三十年，歸咎黥面，為相值不？衛人伐邢，師興而雨，罪惡無徵，何以應天？玠譏謗之言，流於下民，不悅之聲，上聞聖聽. 玠之吐言，勢不獨語，時見黥面，凡為幾人？黥面奴婢，所識知邪？何緣得見，對之歎言？時以語誰？見答雲何？以何日月？於何處所？事已髮露，不得隱欺，具以狀對. 」玠曰：「臣聞蕭生縊死，困於石顯；賈子放外，讒在絳、灌；白起賜劍於杜郵；晁錯致誅於東市；伍員絕命於吳都：斯數子者，或妒其前，或害其後. 臣垂齠執簡，累勤取官，職在機近，人事所竄. 屬臣以私，無勢不絕，語臣以冤，無細不理. 人情淫利，為法所禁，法禁於利，勢能害之. 青蠅橫生，為臣作謗，謗臣之人，勢不在他. 昔王叔、陳生爭正王廷，宣子平理. 命舉其契，是非有宜，曲直有所，春秋嘉焉，是以書之. 臣不言此，無有時、人. 說臣此言，必有徵要. 乞蒙宣子之辨，而求王叔之對. 若臣以曲聞，即刑之日，方之安駟之贈；賜劍之來，比之重賞之惠. 謹以狀對. 」時桓階、和洽進言救玠. 玠遂免黜，卒於家. 孫盛曰：魏武於是失政刑矣. 易稱「明折庶獄」，傳有「舉直措枉」，庶獄明則國無怨民，枉直當則民無不服，未有徵青蠅之浮聲，信浸潤之譖訴，可以允釐四海，惟清緝熙者也. 昔者漢高獄蕭何，出複相之，玠之一責，永見擯放，二主度量，豈不殊哉！太祖賜棺器錢帛，拜子機郎中.

徐奕 Xu Yi
徐奕字季才，東莞人也. 避難江東，孫策禮命之. 奕改姓名，微服還本郡. 太祖為司空，辟為掾屬，從西征馬超. 超破，軍還. 時關中新服，未甚安，留奕為丞相長史，鎮撫西京，西京稱其威信. 轉為雍州刺史，複還為東曹屬. 丁儀等見寵於時，並害之，而奕終不為動. 魏書曰：或謂奕曰：「夫以史魚之直，孰與蘧伯玉之智？丁儀方貴重，宜思所以下之. 」奕曰：「以公明聖，儀豈得行其偽乎！且奸以事君者，吾所能禦也，子寧以他規我. 」傅子曰：武皇帝，至明也. 崔琰、徐奕，一時清賢，皆以忠信顯於魏朝；丁儀間之，徐奕失位而崔琰被誅. 出為魏郡太守. 太祖征孫權，徙為留府長史，謂奕曰：「君之忠亮，古人不過也，然微太嚴. 昔西門豹佩韋以自緩，夫能以柔弱制剛強者，望之於君也. 今使君統留事，孤無複還顧之憂也. 」魏國既建，為尚書，複典選舉，遷尚書令.

太祖征漢中，魏諷等謀反，中尉楊俊左遷. 太祖歎曰：「諷所以敢生亂心，以吾爪牙之臣無遏奸防謀者故也. 安得如諸葛豐者，使代俊乎！」桓階曰：「徐奕其人也. 」太祖乃以奕為中尉，手令曰：「昔楚有子玉，文公為之側席而坐；汲黯在朝，淮南為之折謀. 詩稱'邦之司直'，君之謂與！」在職數月，疾篤乞退，拜諫議大夫，卒. 魏書曰：文帝每與朝臣會同，未嘗不嗟歎，思奕之為人. 奕無子，詔以其族子統為郎，以奉奕後.

何夔 He Kui
何夔字叔龍，陳郡陽夏人也. 曾祖父熙，漢安帝時官至車騎將軍. 華嶠漢書曰：熙字孟孫，少有大志，不拘小節. 身長八尺五寸，體貌魁梧，善為容儀. 舉孝廉，為謁者，贊拜殿中，音動左右. 和帝（佳）之，曆位司隸校尉、大司農. 永初三年，南單于與烏丸俱反，以熙行車騎將軍征之，累有功. 烏丸請降，單于複稱臣如舊. 會熙暴疾卒. 夔幼喪父，與母兄居，以孝友稱. 長八尺三寸，容貌矜嚴. 魏書曰：漢末閹宦用事，夔從父衡為尚書，有直言，由是在党中，諸父兄皆禁錮. 夔歎曰：「天地閉，賢人隱. 」故不應宰司之命. 避亂淮南. 後袁術至壽春，辟之，夔不應，然遂為術所留. 久之，術與橋蕤俱攻圍蘄陽，蘄陽為太祖固守. 術以夔彼郡人，欲脅令說蘄陽. 夔謂術謀臣李業曰：「昔柳下惠聞伐國之謀而有憂色，曰'吾聞伐國不問仁人，斯言何為至於我哉'！」遂遁匿灊山. 術知夔終不為己用，乃止. 術從兄山陽太守遺母，夔從姑也，是以雖恨夔而不加害.

建安二年，夔將還鄉里，度術必急追，乃間行得免，明年到本郡. 頃之，太祖辟為司空掾屬. 時有傳袁術軍亂者，太祖問夔曰；「君以為信不？」夔對曰：「天之所助者順，人之所助者信. 術無信順之實，而望天人之助，此不可以得志於天下. 夫失道之主，親戚叛之，而況於左右乎！以夔觀之，其亂必矣. 」太祖曰；「為國失賢則亡. 君不為術所用；亂，不亦宜乎！」太祖性嚴，掾屬公事，往往加杖；夔常畜毒藥，誓死無辱，是以終不見及. 孫盛曰：夫君使臣以禮，臣事君以忠，是以上下休嘉，道光化洽. 公府掾屬，古之造士也，必擢時雋，搜揚英逸，得其人則論道之任隆，非其才則覆餗之患至. 苟有疵釁，刑黜可也. 加其捶撲之罰，肅以小懲之戒，豈「導之以德，齊之以禮」之謂與！然士之出處，宜度德投趾；可不之節，必審於所蹈. 故高尚之徒，抗心於青雲之表，豈王侯之所能臣，名器之所羈絏哉！自非此族，委身世塗，否泰榮辱，制之由時，故箕子安於孥戮，柳下夷於三黜，蕭何、周勃亦在縲絏，夫豈不辱，君命故也. 夔知時制，而甘其寵，挾藥要君，以避微恥. 詩雲「唯此褊心」，何夔其有焉. 放之，可也；宥之，非也. 出為城父令. 魏書曰：自劉備叛後，東南多變. 太祖以陳群為酂令，夔為城父令，諸縣皆用名士以鎮撫之，其後吏民稍定. 遷長廣太守. 郡濱山海，黃巾未平，豪傑多背叛，袁譚就加以官位. 長廣縣人管承，徒眾三千餘家，為寇害. 議者欲舉兵攻之. 夔曰：「承等非生而樂亂也，習於亂，不能自還，未被德教，故不知反善. 今兵迫之急，彼恐夷滅，必並力戰. 攻之既未易拔，雖勝，必傷吏民，不如徐喻以恩德，使容自悔，可不煩兵而定. 」乃遣郡丞黃珍往，為陳成敗，承等皆請服. 夔遣吏成弘領校尉，長廣縣丞等郊迎奉牛酒，詣郡. 矣平賊從錢，眾亦數千，夔率郡兵與張遼共討定之. 東牟人王營，眾三千餘家，脅昌陽縣為亂. 夔遣吏王欽等，授以計略，使離散之. 旬月皆平定.

是時太祖始制新科下州郡，又收租稅綿絹. 夔以郡初立，近以師旅之後，不可卒繩以法，乃上言曰：「自喪亂已來，民人失所，今雖小安，然服教日淺. 所下新科，皆以明罰敕法，齊一大化也. 所領六縣，疆域初定，加以饑饉，若一切齊以科禁，恐或有不從教者. 有不從教者不得不誅，則非觀民設教隨時之意也. 先王辨九服之賦以殊遠近，制三典之刑以平治亂，愚以為此郡宜依遠域新邦之典，其民間小事，使長吏臨時隨宜，上不背正法，下以順百姓之心. 比及三年，民安其業，然後齊之以法，則無所不至矣. 」太祖從其言. 徵還，參丞相軍事. 海賊郭祖寇暴樂安、濟南界，州郡苦之. 太祖以夔前在長廣有威信，拜樂安太守. 到官數月，諸城悉平.

入為丞相東曹掾. 夔言於太祖曰：「自軍興以來，制度草創，用人未詳其本，是以各引其類，時忘道德. 夔聞以賢制爵，則民慎德；以庸制祿，則民興功. 以為自今所用，必先核之鄉閭，使長幼順敘，無相逾越. 顯忠直之賞，明公實之報，則賢不肖之分，居然別矣. 又可脩保舉故不以實之令，使有司別受其負. 在朝之臣，時受教與曹並選者，各任其責. 上以觀朝臣之節，下以塞爭競之源，以督群下，以率萬民，如是則天下幸甚. 」太祖稱善. 魏國既建，拜尚書僕射. 魏書曰：時丁儀兄弟方進寵，儀與夔不合. 尚書傅巽謂夔曰：「儀不相好已甚，子友毛玠，玠等儀已害之矣. 子宜少下之！」夔曰：「為不義適足害其身，焉能害人？且懷奸佞之心，立於明朝，其得久乎！」夔終不屈志，儀後果以凶偽敗. 文帝為太子，以涼茂為太傅，夔為少傅；特命二傅與尚書東曹並選太子諸侯官屬. 茂卒，以夔代茂. 每月朔，太傅入見太子，太子正法服而禮焉；他日無會儀. 夔遷太僕，太子欲與辭，宿戒供，夔無往意；乃與書請之，夔以國有常制，遂不往. 其履正如此. 然於節儉之世，最為豪汰. 文帝踐阼，封成陽亭侯，邑三百戶. 疾病，屢乞遜位. 詔報曰：「蓋禮賢親舊，帝王之常務也. 以親則君有輔弼之勳焉，以賢則君有醇固之茂焉. 夫有陰德者必有陽報，今君疾雖未瘳，神明聽之矣. 君其即安，以順朕意. 」薨，諡曰靖侯. 子曾嗣，鹹熙中為司徒. 幹寶晉紀曰：曾字穎考. 正元中為司隸校尉. 時毌丘儉孫女適劉氏，以孕系廷尉. 女母荀，為武衛將軍荀顗所表活，既免，辭詣廷尉，乞為官婢以贖女命. 曾使主簿程鹹為議，議曰：「大魏承奏、漢之弊，未及革制. 所以追戮已出之女，誠欲殄丑類之族也. 若已產育，則成他家之母. 於防則不足懲奸亂之源，於情則傷孝子之思，男不禦罪於他族，而女獨嬰戮於二門，非所以哀矜女弱，均法制之大分也. 臣以為在室之女，可從父母之刑，既醮之婦，使從夫家之戮. 」朝廷從之，乃定律令. 晉諸公贊曰：曾以高雅稱，加性純孝，位至太宰，封朗陵縣公. 年八十餘薨，諡曰元公. 子邵嗣. 邵字敬祖，才識深博，有經國體儀. 位亦至太宰，諡康公. 子蕤嗣. 邵庶兄遵，字思祖，有幹能. 少經清職，終於太僕. 遵子綏，字伯蔚，亦以幹事稱. 永嘉中為尚書，為司馬越所殺. 傅子稱曾及荀顗曰：「以文王之道事其親者，其潁昌何侯乎！其荀侯乎！古稱曾、閔，今曰荀、何. 內盡其心以事其親，外崇禮讓以接天下. 孝子，百世之宗；仁人，天下之令也. 有能行仁孝之道者，君子之儀錶矣. 」

邢顒 Xing Yong
邢顒、字子昂，河間鄚人也. 舉孝廉，司徒辟，皆不就. 易姓字，適右北平，從田疇遊. 積五年，而太祖定冀州. 顒謂疇曰：「黃巾起來二十餘年，海內鼎沸，百姓流離. 今聞曹公法令嚴. 民厭亂矣，亂極則平. 請以身先. 」遂裝還鄉里. 田疇曰：「邢顒，民之先覺也. 」乃見太祖，求為鄉導以克柳城.

太祖辟顒為冀州從事，時人稱之曰：「德行堂堂邢子昂. 」除廣宗長，以故將喪棄官. 有司舉正，太祖曰：「顒篤於舊君，有一致之節. 」勿問也. 更辟司空掾，除行唐令，勸民農桑，風化大行. 入為丞相門下督，遷左馮翊，病，去官. 是時，太祖諸子高選官屬，令曰：「侯家吏，宜得淵深法度如邢顒輩. 」遂以為平原侯植家丞. 顒防閑以禮，無所屈撓，由是不合. 庶子劉楨書諫植曰：「家丞邢顒，北土之彥，少秉高節，玄靜澹泊，言少理多，真雅士也. 楨誠不足同貫斯人，並列左右. 而楨禮遇殊特，顒反疏簡，私懼觀者將謂君侯習近不肖，禮賢不足，采庶子之春華，忘家丞之秋實. 為上招謗，其罪不小，以此反側. 」後參丞相軍事，轉東曹掾. 初，太子未定，而臨菑侯植有寵，丁儀等並贊翼其美. 太祖問顒，顒對曰：「以庶代宗，先世之戒也. 原殿下深重察之！」太祖識其意，後遂以為太子少傅，遷太傅. 文帝踐阼，為侍中尚書僕射，賜爵關內侯，出為司隸校尉，徙太常. 黃初四年薨. 子友嗣. 晉諸公贊曰：顒曾孫喬，字曾伯. 有體量局幹，美於當世. 曆清職. 元康中，與劉渙俱為尚書吏部郎，稍遷至司隸校尉.

鮑勳 (鮑勛) Bao Xun
鮑勳字叔業，泰山平陽人也，漢司隸校尉鮑宣九世孫. 宣後嗣有從上党徙泰山者，遂家焉. 勳父信，靈帝時為騎都尉，大將軍何進遣東募兵. 後為濟北相，協規太祖，身以遇害. 語在董卓傳、武帝紀. 魏書曰：信父丹，官至少府侍中，世以儒雅顯. 少有大節，寬厚愛人，沈毅有謀. 大將軍何進辟拜騎都尉，遣歸募兵，得千餘人，還到成皋而進已遇害. 信至京師，董卓亦始到. 信知卓必為亂，勸袁紹襲卓，紹畏卓不敢發. 語在紹傳. 信乃引軍還鄉里，收徒眾二萬，騎七百，輜重五千餘乘. 是歲，太祖始起兵於己吾，信與弟韜以兵應太祖. 太祖與袁紹表信行破虜將軍，韜裨將軍. 時紹眾最盛，豪傑多向之. 信獨謂太祖曰：「夫略不世出，能總英雄以撥亂反正者，君也. 苟非其人，雖強必斃. 君殆天之所啟！」遂深自結納，太祖亦親異焉. 汴水之敗，信被瘡，韜在陳戰亡. 紹劫奪韓馥位，遂據冀州. 信言於太祖曰：「奸臣乘釁，蕩覆王室，英雄奮節，天下鄉應者，義也. 今紹為盟主，因權專利，將自生亂，是複有一卓也. 若抑之，則力不能制，祗以遘難，又何能濟？且可規大河之南，以待其變. 」太祖善之. 太祖為東郡太守，表信為濟北相. 會黃巾大眾入州界，劉岱欲與戰，信止之，岱不從，遂敗. 語在武紀. 太祖以賊恃勝而驕，欲設奇兵挑擊之於壽張. 先與信出行戰地，後步軍未至，而卒與賊遇，遂接戰. 信殊死戰，以救太祖，太祖僅得潰圍出，信遂沒，時年四十一. 雖遭亂起兵，家本修儒，治身至儉，而厚養將士，居無餘財，士以此歸之. 建安十七年，太祖追錄信功，表封勳兄邵新都亭侯. 魏書曰：邵有父風，太祖嘉之，加拜騎都尉，使持節. 邵薨，子融嗣. 辟勳丞相掾. 魏書曰：勳清白有高節，知名於世.

二十二年，立太子，以勳為中庶子. 徙黃門侍郎，出為魏郡西部都尉. 太子郭夫人弟為曲周縣吏，斷盜官布，法應棄市. 太祖時在譙，太子留鄴，數手書為之請罪. 勳不敢擅縱，具列上. 勳前在東宮，守正不撓，太子固不能悅，及重此事，恚望滋甚. 會郡界休兵有失期者，密敕中尉奏免勳官. 久之，拜侍御史. 延康元年，太祖崩，太子即王位，勳以駙馬都尉兼侍中.

文帝受禪，勳每陳「今之所急，唯在軍農，寬惠百姓. 台榭苑囿，宜以為後. 」文帝將出遊獵，勳停車上疏曰：「臣聞五帝三王，靡不明本立教，以孝治天下. 陛下仁聖惻隱，有同古烈. 臣冀當繼蹤前代，令萬世可則也. 如何在諒闇之中，修馳騁之事乎！臣冒死以聞，唯陛下察焉. 」帝手毀其表而競行獵，中道頓息，問侍臣曰：「獵之為樂，何如八音也？」侍中劉曄對曰：「獵勝於樂. 」勳抗辭曰：「夫樂，上通神明，下和人理，隆治致化，萬邦鹹乂. 移風易俗，莫善於樂. 況獵，暴華蓋於原野，傷生育之至理，櫛風沐雨，不以時隙哉？昔魯隱觀漁於棠，春秋譏之. 雖陛下以為務，愚臣所不原也. 」因奏：「劉曄佞諛不忠，阿順陛下過戲之言. 昔梁丘據取媚於遄台，曄之謂也. 請有司議罪以清皇廟. 」帝怒作色，罷還，即出勳為右中郎將.

黃初四年，尚書令陳群、僕射司馬宣王並舉勳為宮正，宮正即禦史中丞也. 帝不得已而用之，百寮嚴憚，罔不肅然. 六年秋，帝欲征吳，群臣大議，勳面諫曰：「王師屢征而未有所克者，蓋以吳、蜀脣齒相依，憑阻山水，有難拔之勢故也. 往年龍舟飄蕩，隔在南岸，聖躬蹈危，臣下破膽. 此時宗廟幾至傾覆，為百世之戒. 今又勞兵襲遠，日費千金，中國虛耗，令黠虜玩威，臣竊以為不可. 」帝益忿之，左遷勳為治書執法.

帝從壽春還，屯陳留郡界. 太守孫邕見，出過勳. 時營壘未成，但立標埒，邕邪行不從正道，軍營令史劉曜欲推之，勳以塹壘未成，解止不舉. 大軍還洛陽，曜有罪，勳奏絀遣，而曜密表勳私解邕事. 詔曰：「勳指鹿作馬，收付廷尉. 」廷尉法議：「正刑五歲. 」三官駮：「依律罰金二斤. 」帝大怒曰：「勳無活分，而汝等敢縱之！收三官已下付刺奸，當令十鼠同穴. 」太尉鍾繇、司徒華歆、鎮軍大將軍陳群、侍中辛毗、尚書衛臻、守廷尉高柔等並表「勳父信有功於太祖」，求請勳罪. 帝不許，遂誅勳. 勳內行既脩，廉而能施，死之日，家無餘財. 後二旬，文帝亦崩，莫不為勳歎恨.

司馬芝 Sima Zhi
司馬芝字子華，河內溫人也. 少為書生，避亂荊州，於魯陽山遇賊，同行者皆棄老弱走，芝獨坐守老母. 賊至，以刃臨芝，芝叩頭曰：「母老，唯在諸君！」賊曰：「此孝子也，殺之不義. 」遂得免害，以鹿車推載母. 居南方十餘年，躬耕守節.

太祖平荊州，以芝為菅長. 時天下草創，多不奉法. 郡主簿劉節，舊族豪俠，賓客千餘家，出為盜賊，入亂吏治. 頃之，芝差節客王同等為兵，掾史據白：「節家前後未嘗給繇，若至時藏匿，必為留負. 」芝不聽，與節書曰：「君為大宗，加股肱郡，而賓客每不與役，既眾庶怨望，或流聲上聞. 今（條）同等為兵，幸時發遣. 」兵已集郡，而節藏同等，因令督郵以軍興詭責縣，縣掾史窮困，乞代同行. 芝乃馳檄濟南，具陳節罪. 太守郝光素敬信芝，即以節代同行，青州號芝「以郡主簿為兵」. 遷廣平令. 征虜將軍劉勳，貴寵驕豪，又芝故郡將，賓客子弟在界數犯法. 勳與芝書，不著姓名，而多所屬讬，芝不報其書，一皆如法. 後勳以不軌誅，交關者皆獲罪，而芝以見稱. 魏略曰：勳字子台，琅邪人. 中平末，為沛國建平長，與太祖有舊. 後為廬江太守，為孫策所破，自歸太祖，封列侯，遂從在散伍議中. 勳兄為豫州刺史，病亡. 兄子威，又代從政. 勳自恃與太祖有宿，日驕慢，數犯法，又誹謗. 為李申成所白，收治，並免威官.

遷大理正. 有盜官練置都廁上者，吏疑女工，收以付獄. 芝曰：「夫刑罪之失，失在苛暴. 今贓物先得而後訊其辭，若不勝掠，或至誣服. 誣服之情，不可以折獄. 且簡而易從，大人之化也. 不失有罪，庸世之治耳. 今宥所疑，以隆易從之義，不亦可乎！」太祖從其議. 曆甘陵、沛、陽平太守，所在有績. 黃初中，入為河南尹，抑強扶弱，私請不行. 會內官欲以事讬芝，不敢發言，因芝妻伯父董昭. 昭猶憚芝，不為通. 芝為教與群下曰：「蓋君能設教，不能使吏必不犯也. 吏能犯教，而不能使君必不聞也. 夫設教而犯，君之劣也；犯教而聞，吏之禍也. 君劣於上，吏禍於下，此政事所以不理也. 可不各勉之哉！」於是下吏莫不自勵. 門下循行嘗疑門幹盜簪，幹辭不符，曹執為獄. 芝教曰：「凡物有相似而難分者，自非離婁，鮮能不惑. 就其實然，循行何忍重惜一簪，輕傷同類乎！其寢勿問. 」

明帝即位，賜爵關內侯. 頃之，特進曹洪乳母當，與臨汾公主侍者共事無澗神臣松之案：無澗，山名，在洛陽東北. 系獄. 卞太后遣黃門詣府傳令，芝不通，輒敕洛陽獄考竟，而上疏曰：「諸應死罪者，皆當先表須報. 前制書禁絕淫祀以正風俗，今當等所犯妖刑，辭語始定，黃門吳達詣臣，傳太皇太后令. 臣不敢通，懼有救護，速聞聖聽，若不得已，以垂宿留. 由事不早竟，是臣之罪，是以冒犯常科，輒敕縣考竟，擅行刑戮，伏須誅罰. 」帝手報曰：「省表，明卿至心，欲奉詔書，以權行事，是也. 此乃卿奉詔之意，何謝之有？後黃門複往，慎勿通也. 」芝居官十一年，數議科條所不便者. 其在公卿間，直道而行. 會諸王來朝，與京都人交通，坐免.

後為大司農. 先是諸典農各部吏民，末作治生，以要利入. 芝奏曰：「王者之治，崇本抑末，務農重穀. 王制：'無三年之儲，國非其國也. '管子區言以積穀為急. 方今二虜未滅，師旅不息，國家之要，惟在穀帛. 武皇帝特開屯田之官，專以農桑為業. 建安中，天下倉廩充實，百姓殷足. 自黃初以來，聽諸典農治生，各為部下之計，誠非國家大體所宜也. 夫王者以海內為家，故傳曰：'百姓不足，君誰與足！'富足之田，在於不失天時而盡地力. 今商旅所求，雖有加倍之顯利，然於一統之計，已有不貲之損，不如墾田益一畝之收也. 夫農民之事田，自正月耕種，耘鋤條桑，耕熯種麥，穫刈築場，十月乃畢. 治廩系橋，運輸租賦，除道理梁，墐塗室屋，以是終歲，無日不為農事也. 今諸典農，各言'留者為行者宗田計，課其力，勢不得不爾. 不有所廢，則當素有餘力. '臣愚以為不宜複以商事雜亂，專以農桑為務，於國計為便. 」明帝從之.

每上官有所召問，常先見掾史，為斷其意故，教其所以答塞之狀，皆如所度. 芝性亮直，不矜廉隅. 與賓客談論，有不可意，便面折其短，退無異言. 卒於官，家無餘財，自魏迄今為河南尹者莫及芝.

芝亡，子岐嗣，從河南丞轉廷尉正，遷陳留相. 梁郡有系囚，多所連及，數歲不決. 詔書徙獄於岐屬縣，縣請豫治牢具. 岐曰：「今囚有數十，既巧詐難符，且已倦楚毒，其情易見. 豈當複久處囹圄邪！」及囚室，詰之，皆莫敢匿詐，一朝決竟，遂超為廷尉. 是時大將軍爽專權，尚書何晏、鄧颺等為之輔翼. 南陽圭泰嘗以言迕指，考系廷尉. 颺訊獄，將致泰重刑. 岐數颺曰：「夫樞機大臣，王室之佐，既不能輔化成德，齊美古人，而乃肆其私忿，枉論無辜. 使百姓危心，非此焉在？」颺於是慚怒而退. 岐終恐久獲罪，以疾去官. 居家未期而卒，年三十五. 子肇嗣. 肇，晉太康中為冀州刺史、尚書，見（百官志）〔百官名〕.

評曰：徐奕、何夔、邢顒貴尚峻厲，為世名人. 毛玠清公素履，司馬芝忠亮不傾，庶乎不吐剛茹柔. 崔琰高格最優，鮑勳秉正無虧，而皆不免其身，惜哉！大雅貴「既明且哲」，虞書尚「直而能溫」，自非兼才，疇克備諸！